 

ΕΛΛΗΝΙΚΗ ΔΗΜΟΚΡΑΤΙΑ

**ΥΠΟΥΡΓΕΙΟ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ**

**ΓΕΝΙΚΗ ΓΡΑΜΜΑΤΕΙΑ ΕΡΕΥΝΑΣ & ΤΕΧΝΟΛΟΓΙΑΣ**

 **ΔΕΛΤΙΟ ΤΥΠΟΥ**

***Εναρκτήρια Εκδήλωση***

 ***Υπό την Αιγίδα της Προεδρίας της Δημοκρατίας***

*για το νέο Ευρωπαϊκό Πρόγραμμα για την Έρευνα και Καινοτομία «Ορίζοντας 2020»*

 *στο πλαίσιο της Ελληνικής Προεδρίας του Ευρωπαϊκού Συμβουλίου*

  *ΕΚΕΦΕ «ΔΗΜΟΚΡΙΤΟΣ», 10 Iανουαρίου 2014*

Στο πλαίσιο της Ελληνικής Προεδρίας του Ευρωπαϊκού Συμβουλίου κατά το πρώτο εξάμηνο του 2014, η **Γενική Γραμματεία Έρευνας και Τεχνολογίας (ΓΓΕΤ)** θα διοργανώσει την εναρκτήρια εκδήλωση του νέου Ευρωπαϊκού Προγράμματος για την Έρευνα και την Καινοτομία **«Ορίζοντας 2020»**.

Η εκδήλωση θα πραγματοποιηθεί την **Παρασκευή, 10 Ιανουαρίου 2014**, στο **Εθνικό Κέντρο Έρευνας Φυσικών Επιστημών «Δημόκριτος» (ΕΚΕΦΕ «Δημόκριτος»).**

Την εκδήλωση θέτει υπό την αιγίδα του και θα τιμήσει με την παρουσία του η **Α.Ε. ο Πρόεδρος της Δημοκρατίας κ. Κάρολος Παπούλιας.**

Θα παρευρεθούν ο **Υπουργός Παιδείας και Θρησκευμάτων κ. Κωνσταντίνος** **Αρβανιτόπουλος,** εκπρόσωποι της πολιτικής ηγεσίας της χώρας, οι **Ευρωπαίες Επίτροποι** **κ. Máire Geoghegan Quinn,** αρμόδια για θέματα Έρευνας, Καινοτομίας και Eπιστημών, και η **κ.** **Μαρία Δαμανάκη**, υπεύθυνη για τις Θαλάσσιες Υποθέσεις και την Αλιεία, καθώς και στελέχη της **Ευρωπαϊκής Επιτροπής** που θα μιλήσουν για τις συνέργειες του «Ορίζοντα 2020» με τα διαρθρωτικά ταμεία και για θέματα εξαιρετικού ενδιαφέροντος για την Ελλάδα, όπως οι Τεχνολογίες Πληροφορικής και Τηλεπικοινωνιών, οι δυνατότητες χρηματοδότησης των μικρομεσαίων επιχειρήσεων και ο ρόλος της στρατηγικής της «έξυπνης εξειδίκευσης» (smart specialization) στην Περιφερειακή ανάπτυξη και συνοχή. Το παρόν ακόμη θα δώσουν εκπρόσωποι από την Ακαδημαϊκή και Ερευνητική κοινότητα, καθώς και από τους παραγωγικούς φορείς της χώρας.

Στο πλαίσιο της εκδήλωσης και με γνώμονα το τρίπτυχο ***«Ερευνώ- Καινοτομώ-* *Επιχειρώ******για την Ελλάδα»***, η ΓΓΕΤ προγραμματίζει συνέντευξη τύπου, ώστε να συζητηθούν ζητήματα που αφορούν στην Έρευνα, την Καινοτομία και την Ανάπτυξη, στο νέο Ευρωπαϊκό Πρόγραμμα «Ορίζοντας 2020», στη συνεργασία μεταξύ της επιστημονικής κοινότητας και του ιδιωτικού τομέα, στις νέες ευκαιρίες για τις μικρομεσαίες επιχειρήσεις, στη σημασία της «ευφυούς εξειδίκευσης» και του ρόλου των περιφερειών στο νέο ευρωπαϊκό πρόγραμμα.

Παράλληλα, θα γίνουν τα εγκαίνια της **«Έκθεσης Καινοτομίας»** που διοργανώνει το ΕΚΕΦΕ «Δημόκριτος», με στόχο την ανάδειξη της καινοτόμου έρευνας που διεξάγεται στην Ελλάδα και την ενίσχυση των συνεργειών μεταξύ των Ακαδημαϊκών φορέων και του παραγωγικού ιστού της χώρας. Το θεματικό πλαίσιο της έκθεσης καθορίζεται με βάση τις κατευθυντήριες γραμμές του «Ορίζοντα 2020».

Σχετικά links: www.gsrt.gr